Torben Hansen (S), 2010-06-16:
Regeringens løftebrud står i kø med det her lovforslag.
Daværende beskæftigelsesminister Claus Hjort Frederiksen sagde i Jyllands-Posten den 29. januar 2006, at der ikke bliver tale om at indføre brugerbetaling eller afkorte dagpengeperioden.
Beskæftigelsesminister Claus Hjort Frederiksen sagde også i Information den 9. januar 2007, at vi risikerer, at det går ud over vores flexicurity, hvor det er nemt at hyre og fyre, hvis vi reducerer dagpengene, fordi i givet fald vil lønmodtagerne nemlig ved overenskomstforhandlingerne kræve længere opsigelser eller bedre godtgørelse ved fyringer.
Samme Claus Hjort Frederiksen sagde også den 31. maj 2007 til Ritzau: Vi rører ikke ved dagpengeperioden.
Den nuværende beskæftigelsesminister Inger Støjberg sagde den 5. februar 2010 til Ugebrevet A4: Det er overhovedet ikke aktuelt med en dagpengereform, og derfor vil vi ikke tale om det.
Vi skal ikke gøre folk usikre på deres økonomi.
Citaterne er mange, men vidner alle om, at løftebruddene er mange i det her lovforslag.
Det er jo et faktum, som en del af de næsten 20 deputationer, der har været i Arbejdsmarkedsudvalget for at protestere mod de her dagpengeforringelser, tog op.
Deputationerne gjorde også opmærksom på, hvilke konsekvenser lovforslaget har rundtomkring i landet.
Tak til dem for det.
De 40.000, 45.000 eller 50.000, der stod ude på Slotspladsen, gjorde jo også opmærksom på, hvordan de i deres hverdag kommer til at føle de her forringelser.
Der har været deputationer fra Frederikshavn, fra Thy, fra Mors, Århus, Horsens, Odense, og København, og alle har fortalt om medlemmer, der ikke kan finde arbejde, og som vil falde ud af dagpengesystemet på baggrund af forringelserne af dagpengeperioden.
Flere deputationer kunne da også fortælle om ledighedsprocenter under en, da det gik godt, og at de nu er tocifrede.
Aldersmæssigt er det også alle, der bliver ramt.
Eksempelvis var det inden for byggefagene de unge og nyuddannede og inden for andre brancher var det de uuddannede over 50 år, der stod for skud.
Mange deputationer nævnte også, at de ikke forstod, at det skulle komme som en tyv om natten uden grundige drøftelser med arbejdsmarkedets parter.
Mange nævnte også, at de mente, at det ville føre til et stift og ufleksibelt arbejdsmarked med de uheldige konsekvenser, det har.
FOA nævnte, at en typisk langtidsledig hos dem oftest boede i et udkantsområde.
Flere deputationer så også det her sammen med regeringens voldsomme besparelser på VEU, vokseneftervidereuddannelsen, og SVU'en.
Det vil sige, at praktikerne, der sidder med problemerne til dagligt, altså var og er imod forringelserne, da de direkte kan se konsekvenserne.
Deputationerne understregede således den argumentation, som Socialdemokratiet har brugt under både første- og andenbehandlingen.
Regeringens forslag vil være ruinerende for mange familier, og allerede for nuværende er der næsten 10.000 ledige på dagpenge, der har været ledige i mere end 2 år.
Endvidere har 25.000 ledige været ledige mellem 1 og 2 år.
Tusindvis af dem vil komme på kontanthjælp, da der ikke for nuværende er et arbejdsmarked, der står og skriger på deres arbejdskraft.
Med den her såkaldte genopretningspakke har regeringen også gjort eftervidereuddannelse sværere og dyrere ved at skære i VEU-godtgørelsen og SVU'en.
Det er hævet over enhver tvivl, at en af de helt store udfordringer for dette samfund de kommende år er manglende uddannelse.
Der kommer til at mangle uddannet arbejdskraft, og der vil samtidig være et stort overskud af ufaglært arbejdskraft.
Netto forsvinder der et eller andet sted mellem 140.000 og 150.000 ufaglærte job, og der kommer minimum til at mangle det samme sammenlagt inden for det faglærte område og området med de mellem- og videreuddannede.
Derfor virker det også et eller andet sted fuldstændig ude af trit med virkeligheden, når det, der kan skabe beskæftigelse og forhindre ledighed, nemlig uddannelse, med denne pakke gøres sværere.
Det er ikke at skabe vækst.
Det er at skabe misvækst.
Så sent som i går kom tallene, der viste, at antallet af beskæftigede falder voldsomt: minus 112.000 fra første kvartal 2009 til første kvartal 2010.
Det er drastisk, og medicinen mod det er altså ikke dårlige muligheder for uddannelse og forringelse af dagpengeperioden, men bedre uddannelsesmuligheder og offentlige investeringer.
De stramninger, som regeringen agter at gennemføre nu her i løbet af i eftermiddag, vil forringe de væsentligste søjler i den danske flexicurity.
Efter Socialdemokratiets opfattelse vil de udhule en del af sikkerhedsnettet og forringe de efteruddannelsesmuligheder, der sikrer arbejde, og som opretholder en arbejdsstyrke, der hurtigt kan omstille sig i takt med nye og konkurrencemæssige vilkår.
Og det hele er kommet som en tyv om natten.
Konklusionen på lovforslaget og pakken er klar: Efteruddannelsesmulighederne er voldsomt forringet, kortere dagpengeperiode, det bliver vanskeligere at genoptjene retten til dagpenge, mange vil ende på kontanthjælp, og mobiliteten, både den geografiske og faglige, vil blive sat ned.